FORMACIÓ A LES FAMÍLIES.  
FUNDACIÓ VICKI BERNADET: ABÚS SEXUAL INFANTIL. 15.05.24, 16.15 h.
Formadora: Mariona Ribas, psicòloga.

QUÈ ÉS L'ABÚS 

Tota conducta sexual entre un adult i un menor on no hi hagi consentiment. Fins als 16 anys els/les menors no poden donar consentiment sexual, però el consentiment existeix ja des de petits, i hem de respectar-lo. Consentiment significa comprendre el que està passant i les seves conseqüències, és saber que puc canviar d'idea en qualsevol moment. I saber que les conseqüències de dir que no, no seran negatives per a mi.

Abús sexual infantil: l’abusador sempre és un adult. Si ocorre entre 2 menors, parlem d'abús sexual entre menors.
Tota classe d'abús se sosté per un abús de poder. És abús de poder quan faig alguna cosa que em beneficia, però perjudica l'altre. 
Sovint l’abusador està en una posició d’autoritat/confiança, i utilitza la culpabilitat i el xantatge com a mètode d'acostament. L'abús sexual infantil és un delicte greu en l’àmbit penal, i és un fracàs social.

A escala europea l'abús sexual n’afecta 1 cada 5 persones de 0 a 18 anys, un 20%.
Lema de la Fundació és  «Ajudem a trencar el silenci».
90% dels casos no s’explica fins a la vida adulta, amb el que s'estima que la incidència de casos sigui encara més alta. 

Cal recordar que obligar a practicar / visualitzar / presenciar pràctiques sexuals és abús, i pot ser verbal també. Tot el que es fa amb una intenció sexual, és sexual.

FASES DE L’ABÚS
1. Aproximació/seducció. Manipulació i creació de dependència emocional: regals, fer sentir que ets una persona molt especial. Crear un espai d'exclusió/ aïllament dels altres.
El parany per part de l’abusador és parlar de "nosaltres", posar els 2 en el mateix pla, quan no és així, perquè l’abusador és un adult exercint poder cap a un menor.

2. Interacció sexual abusiva. Establir corresponsabilitat: a tu també t'agrada, em provoques, mai m'has dit que no. Fer creure que ha estat una decisió compartida i fer-li sentir culpable.

3. Instauració del secret. L’abusador, generalment per mitjà d'amenaces, imposa el silenci en el menor. Si el/la menor amenaça amb parlar, llavors comencen les amenaces per part de l’abusador: “ningú et creurà, destruiràs la família”,"si expliques això que HEM fet, la família es trencarà". Per a un infant de 5 anys la família ho és tot, i els infants se senten culpables d'això i guarden silenci.

4. Divulgació. Aquesta fase pot o no arribar (molts abusos queden per sempre en el silenci per qüestions socials). En el cas de l'incest, implica una fallida en el sistema familiar, fins a aquest moment en equilibri. Aquesta darrera fase pot ser accidental o premeditada a causa del dolor causat als infants o quan arriba l'adolescència de l'abusat.

5. Fase repressiva. Generalment, després de la divulgació i en el cas de l'incest, la família busca desesperadament un reequilibri per a mantenir la cohesió familiar a qualsevol preu. Per la qual cosa tendeix a negar, o restar-li importància al fet o a justificar l'abús, en un intent per seguir com si res hagués succeït.

ASPECTES A TENIR EN COMPTE

· Els nens per definició no menteixen.
· La gravetat de l'abús l'expressarà la víctima. 
· El mateix abús pot perjudicar les víctimes de manera diferent.
· Eines de l’abusador: la confiança i la manipulació. 
· La majoria dels abusos (90%) ocorren en l’àmbit familiar estricte, allargat (65-70%) o en un cercle de confiança: entorn escolar, monitors, entrenadors, veïns...

PREVENCIÓ 

Cal tenir clar que el risc zero no existeix. Podem prevenir tenint en compte certs aspectes:

1. Bona educació afectiu-sexual.
La informació/educació és poder. La prevenció ens porta a la detecció i un acompanyament precoç. Una gestió precoç pot evitar una victimització successiva, i evitar una desconstrucció personal del menor.

2. Actuar/detectar ja la fase d'aproximació. 
Ensenyar als nens que si detecten alguna cosa estranya, que els fa sentir rars, han de parlar-ho amb un adult de referència.

3. Conèixer els Drets dels infants per part de la família o entorn proper.
Els infants tenen dret a la vida, a la salut, a l'habitatge, a la protecció, a l'educació, a una identitat, a una informació de qualitat, al joc, a expressar la seva opinió i ser escoltat, a la intimitat, a associar-se, a la no- violència. Proveir no és protegir.
És important ensenyar que tot el cos és íntim i tot el seu cos li pertany, per tant, la gent ha de demanar permís per a besar, abraçar o tocar. L’infant té dret a la intimitat. Per exemple, fer-li provar un xandall enmig d'una botiga perquè hi ha massa cua en els emprovadors és violar la seva intimitat si a més expressa que no vol fer-ho. I les imatges del seu cos són íntimes també.
Cal explicar als nostres fills i a les nostres filles quins drets tenen, perquè puguin entendre/ detectar quan algú els està violant.
Un altre exemple: “Petons de comiat” (d'avis, amics, familiars, etc.): si no volen, no cal obligar-los, això no vol dir que no hagin d'aprendre a dir hola i adeu, que és educació. El que cal preservar és el consentiment del menor. La frustració de l'adult ja es gestionarà. 
El missatge pel menor és que només han de mostrar afecte quan volen. Ningú els ha d'obligar si no els ve de gust, hem de respectar la seva opinió.
Fins i tot si es tracta de familiars o persones molt properes del seu entorn.

→ Consell de lectura: conte infantil “Ni un petonet a la força”.

4. Comunicació emocional. 
És important dir als nostres infants que els volem pel que són i no pel que fan. El silenci del menor en casos d'abús és un acte d'amor dels nens, ens protegeixen perquè saben que ens sentiríem molt malament. 
Hem de poder transmetre’l la importància de la comunicació: el missatge és que si hi ha alguna cosa que et fa sentir rar/ estrany, cerca un adult, i li ho expliques. 
Treballar les emocions a casa per crear el vocabulari i la capacitat d’expressió d’aquestes. Es pot jugar a casa, per exemple, amb una roda de les emocions al moment de sopar: avui com t'has sentit (en canvi d'avui que has fet). Tota aquesta comunicació genera un vincle segur i es validen tota mena d'emocions.

5. Crear una xarxa social, vincles segurs, una tribu de persones al nostre voltant on els nostres fills i filles  poden confiar. Una tribu, una comunitat que també comparteixi la informació amb nosaltres. Explicar als infants que poden parlar amb confiança amb aquestes persones.

CAL TENIR EN COMPTE PER A LA DETECCIÓ 

Aspectes com:
· Conductes sexuals inadequades per la seva edat.
· Canvi de comportament molt brusc en un temps molt curt: explosions d'ira, infants extravertits que de sobte es tornen tristos o desconfiats. 
· Somatitzacions o trastorns del son. 

Què fem?
Preguntem si ha passat alguna cosa. Pot ser que a la primera diguin que no. Esperem una setmana i tornem a preguntar. Si una altra vegada ens diuen que no i que va tot bé, NO PREGUNTAREM MÉS per què si no el nen/la nena s’adonarà que està donant senyals i començarà a dissimular. 
Llavors començarem a agafar una distància i observarem: quin dia de la setmana notem el canvi, en quins moments (després d'una extraescolar concreta del col·legi, d'estar a casa d’algú, de jugar al parc, etc). Fixar-nos  a qui veu els dies que es mostra més estrany/a.
Fem un diari i ho anotem tot durant un temps de tres setmanes. 
Si es detecta i hi ha sospita que hi ha alguna cosa més enllà que el nen hagi tingut un mal dia demanem AJUDA. Comencem a parlar amb l'escola, l'entrenador/a, el/la pediatre/a, la Fundació Vicki Bernadet, etc.

QUÈ FEM EN CAS DE REVELACIÓ (quan el/la nen/a ens ho explica).

· Abans de res mantenir la calma. 
· Creure al menor i donar-li les gràcies per haver-lo explicat. I dir-li “jo m'ocupo, no estàs sol/a”. 
· No hem de tenir totes les respostes en aquest moment. 
· No prometre coses que no podem complir: “mai veuràs aquesta persona una altra vegada” (no sabem si podem assegurar-ho), o mai hauràs d'explicar-ho una altra vegada.
· Per sobre de tot, protegir al menor.


FACTORS DE VULNERABILITAT

Poden ser la baixa autoestima, l’alta dependència emocional, la baixa autonomia personal i la inseguretat o falta de confiança en un mateix.

Més informació: Fundació Vicki Bernadet https://fbernadet.org/es/

